*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 9ης Αυγούστου 1983

για την παροχή εγκρίσεως στα Κράτη μέλη να παρατείνουν ή να ανανεώσουν σιωπηρά ορισμένες εμπορικές συμφωνίες που έχουν συνάψει με τρίτες χώρες

(83/401/EOK)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ενοποιήσεως των συμφωνιών που αφορούν τις εμπορικές σχέσεις μεταξύ Κρατών μελών και τρίτων χωρών και περί της διαπραγματεύσεως των κοινοτικών συμφωνιών (1), και ιδίως το άρθρο 3,

την πρόταση της Επιτροπής,

Εκτιμώντας:

ότι για τις απαριθμούμενες στο παράρτημα συμφωνίες και πρωτόκολλα, η παράταση ή σιωπηρή ανανέωση μετά τη μεταβατική περίοδο εγκρίθηκε τελευταία με την απόφαση 82/591/ΕΟΚ (2)·

ότι τα ενδιαφερόμενα Κράτη μέλη ζήτησαν την έγκριση να παρατείνουν ή να ανανεώσουν αυτές τις συμφωνίες, για να αποφύγουν τη διακοπή των συμβατικών εμπορικών τους σχέσεων με τις ενδιαφερόμενες τρίτες χώρες·

ότι, πάντως, οι περισσότεροι από τους τομείς που καλύπτονται από αυτές τις εθνικές συμφωνίες αποτελούν πλέον αντικείμενο κοινοτικών συμφωνιών· ότι, υπό τους όρους αυτούς, πρόκειται να εγκριθεί η διατήρηση των εθνικών συμφωνιών μόνο όσον αφορά τους τομείς που δεν καλύπτονται από κοινοτικές συμφωνίες· ότι, εξάλλου, η έγκριση αυτή δεν είναι δυνατόν να θίξει την υποχρέωση των Κρατών μελών να αποφύγουν και, ανάλογα με την περίπτωση, να εξαλείψουν κάθε ασυμβίβαστο μεταξύ των συμφωνιών αυτών και των διατάξεων του κοινοτικού δικαίου·

ότι, επιπλέον, οι διατάξεις των συμφωνιών που πρέπει να παραταθούν ή να ανανεωθούν σιωπηρά δεν πρέπει να εμποδίζουν, κατά τη συγκεκριμένη περίοδο, τη θέση σε εφαρμογή της κοινής εμπορικής πολιτικής·

ότι τα ενδιαφερόμενα Κράτη μέλη δήλωσαν ότι η παράταση ή η σιωπηρή ανανέωση των συμφωνιών αυτών δεν είναι τέτοιας φύσεως ώστε να εμποδίσουν την έναρξη κοινοτικών διαπραγματεύσεων με τις ενδιαφερόμενες τρίτες χώρες και τη μεταφορά εμπορικών θεμάτων από τις συμφωνίες αυτές σε κοινοτικές συμφωνίες, ή τη θέσπιση, κατά τη συγκεκριμένη περίοδο, των αναγκαίων μέτρων για την ολοκλήρωση της ενοποιήσεως των καθεστώτων εισαγωγής Κρατών μελών·

ότι στο τέλος των διαβουλεύσεων που προβλέπονται στο άρθρο 2 της απόφασης 69/494/ΕΟΚ διαπιστώθηκε, όπως το επιβεβαιώνουν οι παραπάνω δηλώσεις των ενδιαφερομένων Κρατών μελών, ότι οι διατάξεις των συμφωνιών που πρέπει να παραταθούν ή να ανανεωθούν δεν εμποδίζουν κατά τη συγκεκριμένη περίοδο τη θέση σε εφαρμογή της κοινής εμπορικής πολιτικής·

ότι, υπό τους όρους αυτούς, οι συμφωνίες αυτές μπορούν να παραταθούν ή να ανανεωθούν σιωπηρά για μία περιορισμένη χρονική περίοδο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι εμπορικές συμφωνίες και τα πρωτόκολλα, που έχουν συναφθεί από Κράτη μέλη με τρίτες χώρες και που απαριθμούνται στο παράρτημα, μπορούν να παραταθούν ή να ανανεωθούν σιωπηρά, μέχρι την ημερομηνία που ορίζεται για καθεμία απ' αυτές, όσον αφορά τους τομείς που δεν καλύπτονται από συμφωνίες μεταξύ της Κοινότητας και των εν λόγω τρίτων χωρών και εφ' όσον οι διατάξεις τους δεν συγκρούονται με τις υπάρχουσες κοινές πολιτικές.

Άρθρο 2

Η παρούσα απόφαση απευθύνεται στα Κράτη μέλη.

Βρυξέλλες, 9 Αυγούστου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. L 326 της 29. 12. 1969, σ. 39.

(2) ΕΕ αριθ. L 244 της 19. 8. 1982, σ. 24.